VALTUUSTOALOITE

Ylöjärven kaupunki

Keskustan valtuustoryhmä

Liikkuvat hammashoitopalvelut Ylöjärvellekin

Helsingissä Liikkuva suunhoitoyksikkö Liisu on pikkurekan konttiin rakennettu hammashoitola. Se kiertää Helsingin kouluja, jotka ovat kaukana hammashoitoloista. Loma-aikoina Liisu tarjoaa hammashoitoa mm. leikkipuistoissa ja palvelukeskuksissa.

Siun Sotessa on liikkuva hammashoitola: taitettava hammaslääkärin tuoli ja instrumenttikärry mahtuvat tilavaan matkalaukkuun. Toiminta vaatii vain sähköpistorasian ja toivottavaa on, että vesipiste olisi lähellä.

Popup-tyyliset hammashoitolat yleistyvät.

Ylöjärvelläkin etsitään vaihtoehtoisia tapoja toteuttaa koululaisten hammashoitoa. Taksikyyteihin turvautunut järjestelmä niiltä kouluilta, joiden lähellä ei ole hammashoitolaa, koetaan kehnoksi. **Ylöjärven keskustan valtuustoryhmä esittää liikkuvan hammashoitolan kokeilua suunterveyden ylläpitämiseksi.**

Näkökulmia palvelun kehittämiseen:

1. Perheitä helpottaa, kun ei tarvitse lähteä viemään lasta hammashoitajalle kesken työpäivän
2. Varattuja aikoja ei jää käyttämättä.
3. Kaikki lapset pääsevät tarkastukseen
4. Opetus häiriintyy mahdollisimman vähän koulupäivän aikana
5. Palvelu voidaan jalkauttaa myös ikäihmisten palvelutaloihin ja liikuntaesteisten koteihin
6. Ohjaus, neuvonta ja tietämys suunterveyden merkityksestä, saavuttaa suuren osan väestöstä.

Liikkuvalla palvelulla on todettu olevan myönteinen yhteys jokapäiväiseen suunterveyden hoitoon. Peruuttamaton aika tulee kalliiksi, joten liikkuvalla palvelulla nähdään myönteinen vaikutus kulukehitykseen monella tasolla. Koronan takia hammashoidonkin aikoja on siirretty tuonnemmaksi, joten hoitorästejä tulee paikata mahdollisimman tehokkaasti.

Ylöjärvellä 1. helmikuuta 2021

Keskustan valtuustoryhmä

Minna Sarvijärvi ym.